HNS svugdje zabranio publiku! Iduća dva kola bez gledatelja...

Najmanje do reprezentativne stanke neće biti gledatelja na svim utakmicama pod ingerencijom HNS-a, od Prve HNL sve do županijskih liga, ali i u futsalu zbog korona virusa

<p>Dan nakon što je odlučio kako neće braniti klubovima da imaju navijače na tribinama, uz prethodnu suglasnost županijskih stožera za civilnu zaštitu, HNS je odlučio zabraniti publiku za sva svoja natjecanja u iduća dva kola, odnosno do 31. ožujka.</p><p>Bez publike će tako biti utakmice Hajduk - Inter, Istra 1961 - Rijeka, Varaždin - Dinamo, Lokomotiva - Osijek i Slaven Belupo - Gorica ovaj tjedan te Inter - Gorica, Lokomotiva - Dinamo, Slaven - Osijek, Varaždin - Rijeka i Istra - Hajduk, ali i polufinale Kupa između Rijeke i Osijeka 18. ožujka.</p><p>Posebno će ovom odlukom biti pogođen Varaždin, koji je trebao zaraditi neki novac protiv Dinama i Rijeke, te Istra, koja je još u utorak objavila kako neće prodavati ulaznice za utakmice protiv Rijeke i Hajduka.</p><p><strong>Priopćenje prenosimo u cijelosti:</strong></p><p><em>Rukovodstvo Hrvatskog nogometnog saveza donijelo je novu mjeru sa svrhom zaštite gledatelja, klubova, igrača i natjecanja.</em></p><p><em>Uzimajući u obzir novonastale okolnosti u pogledu epidemije novog koronavirusa SARS-CoV-2, danas su vodeći ljudi HNS-a i odgovarajuća tijela Saveza ponovno zajednički analizirali aktualnu situaciju i donijeli odluku da će sve utakmice u natjecanjima pod ingerencijom HNS-a do 31. ožujka biti odigrane bez gledatelja.</em></p><p><em>Mjera se odnosi na HT Prvu ligu, 2. HNL, 3. HNL, 1. HNLŽ, 2. HNLŽ, 1. HMNL, 2. HMNL te sve lige mladeži pod okriljem HNS-a, kao i na predstojeće Uefine kvalifikacijske turnire koji se održavaju u Hrvatskoj.</em></p><p><em>U navedenim natjecanjima, utakmicama će do daljnjega moći prisustvovati samo momčadi sa svojim stožerima, uže rukovodstvo i službene osobe klubova i HNS-a, tehničko osoblje te određeni broj predstavnika medija, uz sve uobičajene mjere za organizaciju utakmica.</em></p><p><em>Također, HNS daje preporuku svim županijskim savezima da istu mjeru poduzmu u natjecanjima pod svojom ingerencijom.</em></p><p><em>Kao i do sada, HNS će pozorno pratiti razvoj situacije s epidemijom koronavirusa SARS-CoV-2 te će prema potrebi odrediti drugačije mjere o čemu će nogometna obitelj i javnost biti pravodobno obaviješteni. Odluka stupa na snagu odmah, a vrijedi do 31. ožujka odnosno završetka reprezentativne pauze. Savez će pravovremeno donijeti odluku o nastavku ili prekidu ove mjere, uzimajući u obzir razvoj događaja, preporuke javno-zdravstvenih institucija, a imajući u vidu prije svega zdravlje gledatelja, nogometaša i svih drugih aktera u nogometu.</em></p>